text: В печата днес: 100 000 души с говорни и комуникационни затруднения, донорството, жените и цигарите – LexMedica News
  Над 100 хиляди деца и възрастни в България имат затруднения в говора и комуникацията информира в-к "Дума". "Това са предимно хора с детска церебрална парализа, аутизъм, интелектуални затруднения, амиотрофична латерална склероза, мускулни дистрофии, инсулти, болестта на Алцхаймер, болестта на Паркинсон, синдром на Рет, вродени увреждания на слуха и др. Хората с проблеми в говора и комуникацията имат нужда от средства за допълващата и алтернативна комуникация (ДАК), за да водят нормален живот. Тези средства, съчетани с достъп до таблет или компютър, дават огромни възможности за комуникация на всички. В българската образователна система се учат около 20 340 деца със специални образователни потребности, като 4500 от тях са в детски градини. Всички те са подкрепяни и подпомагани от почти 4000 специалисти – ресурсни учители, психолози, педагогически съветници, логопеди, включително специалисти за работа с деца с увреден слух, нарушено зрение, коментира зам.-министърът на образованието и науката Деница Сачева. Тя поясни, че през последните две години почти двойно се е увеличил броят на психолозите и педагогическите съветници и в момента в българските училища работят около 1600 такива специалисти. По думите на Сачева натоварването на психолозите и педагогическите съветници в България е по-голямо, отколкото на колегите им в страните от ЕС, но тенденцията е те да стават повече", уточнява изданието.
  "Да! За живот!" е мотото, под което днес МЗ стартира кампанията за насърчаване на донорството у нас, пише в-к "24 часа". При старта на кампанията ще бъдат представени и данни от социологическо изследване за нагласите на българските граждани към донорството на органи и трансплантацията. От началото на годината в България е имало 14 донорски ситуации от трупен донор, за цялата 2018 г. те са били общо 16, а през 2016 г. -17. Най-много донори за последните 5 години е имало през 2015 и 2017 г. – по 19. Донорството е проблем не само у нас, но и в цяла Европа. България обаче от години се нарежда на едно от последните места. Целта на кампанията е да повиши осведомеността на обществото колко е важно донорството. Именно набирането на повече донори на органи е една от основните мерки в Националната програма на министерството за подпомагане на трансплантациите", пише още всекидневникът.
  "Жените по-трудно оставят цигарите" пише в-к "Монитор", позовавайки се на скорошно проучване, чиито автори твърдят, че "Някои проучвания не откриха различия между жените и мъжете, що се отнася до отказването от цигарите, но други навеждат на мисълта, че мозъкът на жената реагира различно към никотина – поясни експертът Патриша Фолан от болниците "Нортуел хелт" в щата Ню Йорк. Поради тази причина жените може да не постигнат успех, когато става въпрос да откажат цигарите чрез никотин заместващи терапии. Фолан допълни, че е важно жените да знаят, че след като откажат цигарите, ще имат усещането, че храната е с по-добър вкус и аромат, и е възможно да напълнеят", цитира изданието.